b'\n_START_ARTICLE_\nKaksoset\n_START_SECTION_\nKaksostyypit\n_START_PARAGRAPH_\nSamanmunaiset kaksoset eli identtiset kaksoset eli monotsygoottiset kaksoset syntyv\xc3\xa4t yhdest\xc3\xa4 jakautuneesta tsygootista eli hedelm\xc3\xb6ittyneest\xc3\xa4 munasolusta ja ovat geeniperim\xc3\xa4lt\xc3\xa4\xc3\xa4n t\xc3\xa4ysin samanlaiset eli identtiset._NEWLINE_Identtisi\xc3\xa4 kaksosia k\xc3\xa4ytet\xc3\xa4\xc3\xa4n kaksostutkimuksissa. Toisiinsa kiinnittyneet kaksoset eli niin kutsutut siamilaiset kaksoset ovat aina samanmunaisia._NEWLINE_Erimunaiset kaksoset kehittyv\xc3\xa4t kahdesta erillisest\xc3\xa4, eri siitti\xc3\xb6ist\xc3\xa4 hedelm\xc3\xb6ittyneest\xc3\xa4 munasolusta ja saattavat siksi olla eri sukupuolta. Erimunaiset kaksoset vastaavat perim\xc3\xa4lt\xc3\xa4\xc3\xa4n tavallisia sisaruksia eiv\xc3\xa4tk\xc3\xa4 muistuta toisiaan normaalia enemp\xc3\xa4\xc3\xa4._NEWLINE_Erimunaisilla kaksosilla saattaa joissakin hyvin harvinaisissa tapauksissa olla jopa eri is\xc3\xa4t, mik\xc3\xa4li niiden emo on paritellut kahden eri uroksen kanssa hyvin lyhyell\xc3\xa4 aikav\xc3\xa4lill\xc3\xa4. T\xc3\xa4ll\xc3\xb6in kaksi eri urosta on kumpikin hedelm\xc3\xb6itt\xc3\xa4nyt yhden munasolun. Erimunaisten kaksosten siitt\xc3\xa4minen on siis voinut tapahtua eri aikoihin, jopa eri p\xc3\xa4ivin\xc3\xa4._NEWLINE_Eritt\xc3\xa4in harvinaiset puoli-identtiset kaksoset saattaisivat synty\xc3\xa4 jakautuneesta munasolusta, jotka hedelm\xc3\xb6ittyv\xc3\xa4t tahoillaan eri siitti\xc3\xb6ist\xc3\xa4. Yksi t\xc3\xa4llainen mahdollinen tapaus on todettu 2006, jolloin toinen kaksosista oli intersukupuolinen, toinen mies.\n_START_SECTION_\nIhminen\n_START_PARAGRAPH_\nIhmisell\xc3\xa4 kaksosraskaus on monikkoraskauksista yleisin. Keskim\xc3\xa4\xc3\xa4r\xc3\xa4inen mahdollisuus kaksosraskauteen on noin 1:85. Lapsettomuushoidot ovat lis\xc3\xa4nneet monisiki\xc3\xb6isi\xc3\xa4 raskauksia jonkin verran, sill\xc3\xa4 monesti alkioita kohtuun istutettaessa laitetaan varmuuden vuoksi useampi alkio, jotta edes yksi kiinnittyisi kohdun sein\xc3\xa4m\xc3\xa4\xc3\xa4n. _NEWLINE_Niin sanottu Hellinin s\xc3\xa4\xc3\xa4nt\xc3\xb6 kertoo ihmisell\xc3\xa4 kaksosraskauden todenn\xc3\xa4k\xc3\xb6isyydeksi noin 1/85, kolmosraskauden 1/85\xc2\xb2 ja nelosraskauden 1/85\xc2\xb3. Aasialaisper\xc3\xa4isill\xc3\xa4 kaksosia esiintyy valkoihoisia harvemmin, afrikkalaisper\xc3\xa4isill\xc3\xa4 useammin. \xc3\x84idin i\xc3\xa4n ja synnytysten m\xc3\xa4\xc3\xa4r\xc3\xa4n lis\xc3\xa4\xc3\xa4ntyess\xc3\xa4 kasvaa my\xc3\xb6s kaksosraskauden esiintyvyys samoin kuin niihin liittyv\xc3\xa4t riskit kuten keskosuus ja siki\xc3\xb6kuolemat. Gary Steinmanin mukaan vegaaninaisten, jotka eiv\xc3\xa4t k\xc3\xa4yt\xc3\xa4 ollenkaan maitotuotteita, todenn\xc3\xa4k\xc3\xb6isyys saada kaksoset on vain viidesosa vegetaristien ja sekasy\xc3\xb6jien vastaavasta todenn\xc3\xa4k\xc3\xb6isyydest\xc3\xa4.  _NEWLINE_Kaksosraskaus katsotaan l\xc3\xa4\xc3\xa4ketieteess\xc3\xa4 patologiseksi tilaksi. Muun muassa \xc3\xa4idin verenpaineen nousu raskauden aikana on monisiki\xc3\xb6raskauksissa kohonnut. _NEWLINE_Koska kohtu alkaa raskauden loppuvaiheessa k\xc3\xa4yd\xc3\xa4 kaksosille ahtaaksi, monet kaksoset syntyv\xc3\xa4t ennenaikaisesti ja keskosina. Nykyk\xc3\xa4sityksen mukaan pitk\xc3\xa4 lepuuttaminen sairaalassa ei ole yleens\xc3\xa4 eduksi kaksosraskauksissa. Synnytys sektiolla on p\xc3\xa4\xc3\xa4osin aiheellista vain, mik\xc3\xa4li A-siki\xc3\xb6 ei ole p\xc3\xa4\xc3\xa4tarjonnassa tai jos ilmenee muita sit\xc3\xa4 vaativia komplikaatioita._NEWLINE_Lapsista ensin syntynyt on A-kaksonen ja toinen B-kaksonen.\n_START_SECTION_\nEl\xc3\xa4imet\n_START_PARAGRAPH_\nHevoset synnytt\xc3\xa4v\xc3\xa4t kaksosia hyvin harvoin, noin prosentissa kaikista onnistuneista tiineyksist\xc3\xa4. Kaksostiineys rasittaa tammaa voimallisesti ja suurin osa kaksoistiineyksist\xc3\xa4 keskeytyy spontaanisti. Joissain tapauksissa vain toinen kaksossiki\xc3\xb6 abortoituu. Kaksostiineyden onnistuessa syntyv\xc3\xa4t varsat ovat usein heikkoja, ja molempien j\xc3\xa4\xc3\xa4dess\xc3\xa4 eloon kahden varsan kasvattaminen on huomattava ponnistus tammalle. Tamma saattaa my\xc3\xb6s torjua toisen tai molemmat kaksoset. N\xc3\xa4ist\xc3\xa4 syist\xc3\xa4 modernissa hevoskasvatuksessa pyrit\xc3\xa4\xc3\xa4nkin aina puristamaan kaksostsygootti pois ennen sen kiinnittymist\xc3\xa4 kohdun limakalvoon._NEWLINE_Lampaat ovat tyypillisesti yksisiki\xc3\xb6isi\xc3\xa4, mutta jotkin kannat ja rodut tuottavat s\xc3\xa4\xc3\xa4nn\xc3\xb6llisesi ja ongelmitta kaksosia, kolmosia ja jopa nelosia. Esimerkiksi maatiaista suomenlammasta on risteytetty useisiin pidemm\xc3\xa4lle jalostettuihin rotuihin juuri monikkokaritsojen lis\xc3\xa4\xc3\xa4miseksi._NEWLINE_Naudoilla kaksosia syntyy noin 2 prosentissa tiineyksist\xc3\xa4. Onnistuneesti syntyv\xc3\xa4t kaksoset eiv\xc3\xa4t ole erityisen heikkoja eik\xc3\xa4 niit\xc3\xa4 hyljeksit\xc3\xa4 tuotantoel\xc3\xa4imin\xc3\xa4. Lypsylehm\xc3\xa4t ja runsasmaitoiset emolehm\xc3\xa4t tuottavat helposti tarpeeksi maitoa kahden vasikan tarpeisiin, tosin emo saattaa torjua toisen vasikan. Eri sukupuolta olevien kaksosten tapauksessa lehm\xc3\xa4vasikalla on yli 90 prosentin todenn\xc3\xa4k\xc3\xb6isyys olla freemartinismista eli sukupuolielimist\xc3\xb6lt\xc3\xa4\xc3\xa4n poikkeavasti kehittynyt ja lis\xc3\xa4\xc3\xa4ntymiskyvyt\xc3\xb6n. Sonniveli kehittyy normaalisti.'